Gariep, a Forever Resort Gekose Oord - Forum Topic
Forums / 4. Resorts / Free State / Gariep A Forever Resort / Gariep, a Forever Resort Gekose Oord
views: 17 389 624
08 Oct 2019 @ 13:29:52 pm
08 Oct 2019 @ 14:11:18 pm
Ek sal nooit weer by Gariep gaan bly nie. Ons het 'n chalet daar gehuur op pad na die Kruger Wildtuin en daar was 'n motorfiets-saamtrek saam met ons gewees. Die kamp-bestuur het toegelaat dat die kamp dwarsdeur die nag gebruik word vir 'n heen en weer gejaag. Die "besoekers" (no name no pack drill) se taal was tipies van onopgevoede wesens uit 'n donker deel van een of ander stad en die vrouens het gekompeteer om te sien wie kan die hardste skree en dronk-lag. Die een klomp karakters het gekamp en die ander klomp het in chalets gebly. Hulle het blykbaar nodig gehad om mekaar elke vyf minute te sien en dan met hulle bikes heen en weer te jaag.
Nee wat, nie weer nie .
08 Oct 2019 @ 14:23:52 pm
Ons het by verskeie geleenthede by Forever Gariep oorgestaan met die karavaan (onlangs weer op 4 Sep). Ons gebruik gewoonlik die sogenaamde luukse staanplekke (met privaat ablusies). Ons het jare gelede eenkeer 'n probleem gehad met twee skarmunkels wat ons gedurende die nag wakker gehou het met 'n op en af jaery met 'n "quad bike". Maar dit was redelik gou uitgesorteer toe my seun die een met 'n houtstompie amper van die fiets af gegooi het.
Maar as 'n reël bly ons gewoonlik lekker daar oor.
08 Oct 2019 @ 15:01:30 pm
Jammer oor jou slegte ondervinding Danie. Ons het al verskeie kere daar oorgestaan en vind die oord heel gesellig en rustig. Dit het 'n baie oulike put-put-baan wat onlangs weer hernu is. Die restaurant is egter nie na ons smaak nie.
08 Oct 2019 @ 19:42:48 pm
Wil Desember daar vir n rukie gaan kuier.
09 Oct 2019 @ 06:45:28 am
Het al twee keer by Gariep gebly. Een keer In sogenaamde luukse kampplek en een keer In 'n chalet. Baie lekker gebly. Oor die algemeen is Forever tops.
09 Oct 2019 @ 06:46:56 am
As dit ons Vader se wil is oornag ons weer by die oord gedurende Desember.
09 Oct 2019 @ 08:17:26 am
Ons was sowat vier maande gelede die laaste keer daar. Die privaat ablusies is almal opgeknap en lyk nou baie goed. Hulle pryse is redelik hoog in die afseisoen en Desember sal dit seker nog hoër wees, maar dis die geld werd.
09 Oct 2019 @ 09:22:59 am
Ditto. Jammer van jou ervaring Danie
Ek het die oord nog net goed gevind elke keer ons daar oornag het.
09 Oct 2019 @ 09:23:56 am
Jy het die spreekwoordelike "Bad Night Out" gekies om daar te oornag.
09 Oct 2019 @ 09:37:21 am
Is daar mense wat langer bly vir n vakansie? Of is dit hoofsaaklik n oornag plek tussen Kaap en Gauteng?
09 Oct 2019 @ 09:57:41 am
Ons het nou al twee keer daar oorgeslaap, maar ons was werklik nie beïndruk met die fasiliteite nie.
09 Oct 2019 @ 09:58:41 am
Geert dis 'n lekker vraag. Daar is nie eintlik enige groot stede of dorpe naby Gariep nie. Dis maar Colesberg, Aliwal en Bloemfontein. Ek bly in Bloem en Gariep is ongeveer 200km van ons af, d.w.s 400km sleep. Soos Fred ook genoem het dat Gariep se kamp kostes hoog is stem ek heelhartig saam met hom. Dis +/- R1000 vir 'n naweek. Saam met brandstof sleepkostes, kos, drank ens begin kostes klim. As jy 'n boot saam wil vat is dit dubbel die sleepkostes wat dit basis onbekostigbaar maak vir net 'n naweek kamp.
Elke keer sien ek al minder en minder kampers wat naweke daar kamp. Ek weet kampers het al dit onder bestuur se aandag gebring maar dit bly dieselfde. Selfs die Quenna feeste is gestop wat altyd 'n lekker naweek was om daar te kamp.
Ek persoonlik kamp minder deur die jaar in plekkies rondom Bloem en doen dan maar 'n ekstra see kamp of twee. Op papier werk dit amper dieselfde uit want binnelandse kampeerplekke se pryse is amper duurder as see kampe. Dis maar my ondervinding.
09 Oct 2019 @ 10:05:38 am
Daar is mense wat langer tydperke bly, veral gedurende skoolvakansies, veral om vis te vang. Sommige van die staanplekke is so naby aan die dam- as hy redelik vol is- dat jy van onder jou karavaantent af, kan lyn natmaak. Daar is 'n keerwal sodat die water steeds by jou karavaan is, selfs al sak die watervlak redelik. Daar is ook 'n betonskuinste om bote te water te laat so ek skat booteienaars sal graag daar wil kampeer. Die dam is groot, so as jy net vir vaar, kan jy na hartelus baljaar.
As jy die tyd het, probeer 'n besoek aan die damwal bring. Jy stap van die pad bo-op die wal af tot heel onder op watervlak aan die stroomaf kant. Dis nogal uitputtend, maar baie interessant.
09 Oct 2019 @ 11:03:32 am
Jy het iets beleef wat by enige oord wat motorfiets rallies akkommodeer, kan gebeur.
Dit was maar een van daardie goed waar die oordbestuur mens nie vooraf oor inlig nie. Nou het julle 'n slegte ervaring gehad.
Ons het al daar oorgebljy op pad Kaap toe en die kampterrein het 4 karavane gehad wat daar oornag het. Geen motorfietse wat rondjaag nie.
Die oord self lyk aangenaam en is duidelik gebou om vir die konstruksietyd van die dam, akkommodasie te voorsien aan die werkmense. Selfde beginsel as by ATKV Drakensville.
09 Oct 2019 @ 11:10:15 am
Terloops, het 'n heerlike kerriegereg by hulle restaurant geëet.
09 Oct 2019 @ 11:13:23 am
Pottie, Ek kan verkeerd wees, maar ek dink nie die oord het iets met die bou van die dam te doen gehad nie. Bo-or die heuwel is 'n dorpie wat wel vir die konstruksiewerkers gebou is. Die akkomodasie op die oord is beslis nie die tipe akkomodasie wat Waterwese sou bou nie. Die eerste maal van die oord bewusgeword het, was dit deur die Transvaalse Raad op Obenbare Oorde bestuur wat later Overvaal Oorde en daarna Aventure geword het en nog later is die verskillende oorde geprivatiseer. Dit was oa Badplaas, Warmbad, Rob Ferreira, Eiland, Pelgrimsrus en Tsipise. Hoe hulle in die Vrystaat betrokke geraak het, weet ek nie.
09 Oct 2019 @ 11:23:02 am
Ons het seker maar die spreekwoordelike kort-strooitjie getrek toe ons onlangs (4 Sep) daar oorgestaan het. Ons het by die eerste gebou (soos wat jy inkom) gestaan. Dit was nog onveranderd, maar ons het opgelet dat daar by een van die ander geboue gewerk word - en het aanvaar dat hulle besig is om op te gradeer (wat baie nodig is).
Ek vertrou hulle maak 'n beter plan met die stort (wat in die bad is). Ek (met my 1.88 meter lengte) moet amper dubbeld vou om onder die stortkop in te pas. Maar andersins is die privaat ablusies net soveel beter.
09 Oct 2019 @ 11:37:40 am
Chris, Jy sal aangenaam verras wees. Ek weet nie of daar dalk privaat ablusies is met baddens in nie, maar die een waar ons gestaan het, het net 'n baie groot instapstort- van die tipe sonder 'n deur en geen bad nie. Mure is baie netjies geteël en in die kombuisie is daar netjiese hootkassies. Ons het ook al daar gestaan voor die opknappings toe dit regtig outyds en slordig was. Dit klink of julle eenheid nog opgeknap moes word.
09 Oct 2019 @ 12:43:53 pm
Jy's reg Fred. Die huise in die huidige dorpie het voorsiening gemaak vir die personeel wat aan die dam gebou het. Die oord is later eers deur die Vrystaatse Provinsiale Administrasie opgerig. Laasgenoemde het ook Maselspoort (by Bloemfontein), Willem Pretorius-wilduin, oftewel Allemanskraaldam en Jim Fouché-oord teen die Vaaldam bedryf.
Die Transvaalse Provinsiale Administrasie het Rob Ferreira, Warmbad, Tshipise, Eiland, Blydepoort, Swadini, Badplaas en Loskopdam bedryf onder die vaandel van Overvaal Oorde.
In die Wes-Kaap was slegs een provinsiale oord, naamlik Plettenbergbaai.
Die drie provinsies het toe ooreengekom om die al genoemde oorde gesamentlik te bedryf en wel onder die naam Aventura. Laasgenoemde het mettertyd in al hoe groter finansiële moeilikheid gekom. Hulle het toe o.a. met Klub Privé vorendag gekom om broodnodige fondse te genereer. Maar uiteindelik moes hulle bes gee.
Forever het toe die meeste oorde oorgeneem, waaronder Plettenberg, Gariep, Warmbad, Tshipise, Blydepoort, Swadini, Badplaas en Loskopdam.
Ek weet nie wat intussen met Jim Fouché gebeur het nie. Maar Maselspoort, Aldam, Rob Ferreira en Eiland is deur privaat eienaars oorgeneem. Ek weet dat Rob Ferreira is intussen ontwikkel in 'n aftree-oord en Eiland (nou Eiland Spa) is sedertdien deur die ATKV oorgeneem.
09 Oct 2019 @ 15:02:53 pm
Ons wil graag 10 tot 13 Desember daar vertoef om als waar te neem en als te ondervind.
09 Oct 2019 @ 15:23:59 pm
Vir die manne wat daarvan hou om met sy vliegstok te speel is die rivier onder die damwal die antwoord. Dis 'n Geelvis paradys.
Links van die slipway naby die kampplek by die seiljagklub is weer Bass wereld.
09 Oct 2019 @ 15:36:29 pm
Toe ons onlangs op 4 September daar oorgebly het, het 'n hengelaar by die gewone kampeerterrein (sommer voor sy tent) 'n mooi spieëlkarp gevang.
09 Oct 2019 @ 16:21:03 pm
Ek het sommer 'n paar foto's ontdek wat ek in 2015 by Gariep geneem het. Vir diegene wat dit nie ken nie, die volgende foto is van die sogenaamde luukse staanplekke met privaat ablusies.
Terwyl ek nog besig was om enkele dingetjies in die kombuisie te gaan bêre, het hierdie ongenooide gas hom sommer in my wa kom tuismaak. Dit moes sekerlik 'n mak kraai, seker van een van die naby-geleë huise, gewees het. Maar het ek nou 'n stryd gehad om dié vent (of was dit 'n antie) uit my wa uit te kry. Ek moes hom met kos uitlok en die deur toemaak. Ek weet nie of hy lus gehd het vir die KWV-bottel wat daar voor hom gestaan het nie.
09 Oct 2019 @ 18:17:08 pm
Dankie vir die regstelling Fred.
Ek het net na die pos onthou van die 'personeel dorp'
Drakensville was wel die geval.
Ons oornag gereeld daar met die karavaan en omdat ons net oorslaap gebruik ons die gewone staanplekke met die gesamentlikke ablusiegeriewe. Miskien was ons net gelukkig maar ons was nog nooit teleurgestel nie. Ons het Maart weer daar oorgeslaap sonder probleme.